runetrust/blame-folketinget-dk huggingface dataset:
Nanna Westerby (SF), 2008-11-18:
Jeg har hørt meget om ordførerens syn på, hvad der er blevet gjort af godt, og hvad der er af gode planer for folkeskolen, men jeg kunne godt tænke mig at høre lidt om, hvad de mange gode planer for at forbedre ungdomsuddannelserne er, for det betyder jo også noget, at man kan mindske frafaldet på ungdomsuddannelserne.
Henning Hyllested (EL), 2015-03-11:
Det er dog en fantastisk tankegang, at der skulle være forskel på de mennesker; de har de samme behov, de pendler de samme steder hen – der er bare nogle, der tager toget i stedet for bilen, og i bund og grund er det jo mere miljøog klimavenligt, end det er at sætte sig ind i bilen og køre én mand i hver eneste bil.
Ida Auken (RV), 2014-06-10:
Men det var hr. Lars Løkke Rasmussen, der gik ned og snakkede om hundredkronesedlen og de 60 øre, og så synes jeg godt, vi kan forvente, at Venstres ordfører vil blive lidt klarere på, om det er 5 kr. ud af 100 kr., der skal bruges til at lette bundskatten.
Simon Emil Ammitzbøll (LA), 2011-10-06:
Vi ved, at det rammer de socialt dårligt stillede mest, og når de skal have råd til at holde den børnefødselsdag, som ordføreren taler om, bliver både kagen og pølserne og sodavanden dyrere, fordi man kaster nye afgifter i hovedet på ganske almindelige mennesker.
Ebbe Kalnæs (CD), 2000-01-20:
Så vil jeg benytte lejligheden eller misbruge lejligheden, nu når vi er ved dette spørgsmål, til at omtale et andet problem, som ligger op ad det, nemlig at vi har en række havne, som ikke længere kan komme af med det affald, de har liggende på bunden af havnen.
Bendt Bendtsen (KF), 2003-02-26:
Til det hr. Jacob Buksti også går ind og siger, at man ikke kun skal forholde sig til det enkelte projekt, hvorfor noget ikke lykkes og lign., vil jeg sige, at jeg da er fuldstændig enig med hr. Jacob Buksti i, at vi selvfølgelig skal lære af det her.
Bertel Haarder (V), 2020-10-20:
Det var jo også derfor, at vi fik Stoltenbergrapporten for en halv snes år siden – med de 13 punkter, som i stort omfang er blevet gennemført – og det er jo også derfor, at et bredt flertal i Nordisk Råd, inklusive Socialdemokraterne, synes, at vi skulle have en Stoltenberg II-rapport.
Julie Rademacher (S), 2010-05-31:
Jamen det er jo fuldstændig ude i skoven at redegøre for, hvorfor man er medlem af Dansk Folkeparti, når man bliver stillet et relativt simpelt spørgsmål: Fortryder man, at man har lagt stemmer til ufinansierede skattelettelser og derfor nu er nødt til at spare på velfærden og her på et uddannelsesforslag, ja eller nej?
Jørgen Arbo-Bæhr (EL), 2006-02-24:
Enhedslisten har jo ikke nogen selvstændig indflydelse, sådan at vi alene kan ændre udlændingeloven, og vi er derfor nødt til at anerkende flertallets ret til at gennemføre lovgivning, som ikke følger vores menneskesyn, men vi vil alligevel godt være med til at minimere skaderne.
Gitte Lillelund Bech (V), 2003-04-30:
Jeg betragter det her beslutningsforslag fra Enhedslisten som kapitel 2 i den store skinneinvesteringsplan, og det her forslag lider også set med mine briller under en total mangel på vurdering af omkostningsniveauet, og der er heller ingen vurdering af samfundsøkonomiske konsekvenser med det her forslag.
Jesper Petersen (S), 2025-12-17:
Først er der målet for 2025, som vi endda ser ud til at overopfylde, selv om mange tvivlede på, at det kunne lade sig gøre, og vores mål om en reduktion på 70 pct. i 2030 ser jo også ud til at kunne blive indfriet, hvad Klimarådet for første gang vurderede i år.
Ellen Trane Nørby (V), 2011-11-30:
Det er jo derfor, det er så sørgeligt, at statsministeren ikke vil forholde sig, bl.a. til de tre helt konkrete virksomheder, hvis ledelser vi har siddende på tilhørerpladserne i dag: Damolin på Fur, hvor man jo i høj grad har behov for arbejdspladser, og Damolin er en meget stor virksomhed, som betyder meget på området; Gartneriet Rosborg på Fyn, som bare er et af de mange gartnerier, som er i risikozonen for at lukke, og hvis arbejdspladser flytter til udlandet; Saint-Gobain Weber i Randers, som også har mere end 100 ansatte, og som også må se arbejdspladserne flytte til udlandet.
Anders Kronborg (S), 2023-05-12:
Og med det kendskab, jeg har til arbejdet i henholdsvis Færøudvalget, hvor jeg selv er ordfører, og Grønlandsudvalget, hvor jeg er medlem, synes jeg faktisk også, at jeg oplever, at både folketingsmedlemmer, der er valgt i Danmark, men i særdeleshed også folketingsmedlemmer, der er valgt i Grønland og på Færøerne, tager utrolig aktivt del i den meget vigtige dialog, som er i udvalgene.
Magnus Heunicke (S), 2014-05-07:
Den konklusion, der så blev draget derudover – i forhold til det, der blev sagt om, hvad jeg arbejder for at få, nemlig en aftale inden sommer og at se på erhvervslivets vilkår og, hvis det kan lade sig gøre at forøge beløbet, at kunne nå langt flere af de rigtig gode projekter, der ligger i ansøgningsbunken – er jeg helt enig i.
Astrid Krag (S), 2021-11-25:
For at det kan ske, skal de sociale tilbud i vores velfærdssamfund have den fornødne kvalitet, og for regeringen er det helt centralt, at de mange offentlige velfærdskroner, vi bruger på det her område hvert eneste år, anvendes forsvarligt og i øvrigt også anvendes efter hensigten til gavn for de udsatte borgere.
Louise Frevert (DF), 2004-04-14:
Vi var rundt at se på CVU'er rundtomkring i landet, og jeg vil nok sige, at har der været skygge af tvivl i mit sind om, hvordan det her skulle skrues sammen, kan jeg sige til hr. Carsten Hansen, at der ikke er så meget som en lille skygge af tvivl tilbage i mit sind om, at det her er den rigtige konstruktion, og at det vil være vejen frem for CVU'erne.
Kamal Qureshi (SF), 2010-11-23:
Ifølge regeringens offerundersøgelse, som netop er udkommet i en opdateret udgave, er der i Danmark ca. 16.000 personer, som har været udsat for en voldelig hadforbrydelse – 16.000 mennesker, som er blevet overfaldet på grund af deres etnicitet, tro, hudfarve eller seksualitet.
Peder Hvelplund (EL), 2023-04-13:
Derfor undrer det mig, at det er den der tilgang med at sige, at det handler om offergørelse eller andet, som ordføreren beskriver debatten med, for for mig at se handler også det at beskrive uligheder, beskrive barrierer jo netop om, at det er forudsætningen for, at vi kan tage frigørelseskampen.
Lars Løkke Rasmussen (V), 2009-05-27:
Det var ikke nogen åben dør, vi løb ind, kan man sige, og derfor gjorde vi selvfølgelig det, at vi renoncerede på det her forslag og sagde: O.k., så er det måske mere rimeligt, at vi tager et afsæt i, at patienten kan tage de penge med, som det offentlige ellers ville have brugt.
Fatma Øktem (V), 2011-11-25:
Det her var, som jeg sagde, et reelt redskab, for det økonomiske incitament er et rigtig godt incitament – og er vi enige om, at arbejde er et rigtig godt skridt på vej ind i et fællesskab, til selvstændighed, økonomisk selvstændighed og dermed ligestilling?
Steffen Larsen (LA), 2025-04-29:
Men det er de personlige tragedier og de små tragedier, men vi kan også prøve at få det her op i skala, hvor vi kan begynde at se, hvor stort et samfundsproblem det kan blive, for i USA med op til 100.000 dødsfald om året er opioid- og fentanylkrisen fuldstændig løbet af sporet.
Keld Albrechtsen (EL), 2002-03-22:
Der skal jeg bare oplyse, at vi havde et tilsagn om fra den daværende regering, at B 76 til fulde ville blive opfyldt og gennemført, sådan som et flertal Folketinget havde vedtaget det. Det er blot, fordi at når jeg nu har kritiseret den tidligere regerings indsats i den her sag, så skal der dog også ydes den den retfærdighed, at da Folketinget havde vedtaget forslaget, respekterede den daværende regering det flertal, der var. Og vi ville, hvis det flertal havde holdt lidt længere i det gamle Folketing, også havde fået loven vedtaget fuldt ud, som det lå i beslutningsforslaget.
Steffen W. Frølund (LA), 2024-11-14:
Gennemførelsen af elmarkedsdirektivet har til formål at videreudvikle elmarkedet i lyset af energikrisen i 2022 og at understøtte den grønne omstilling frem mod 70 pct.s CO 2 -reduktion i 2030 og videre mod klimaneutralitet.
Kristian Thulesen Dahl (DF), 2000-09-06:
Det, der er spørgsmålet for den danske befolkning, er, at hvis vi vender os imod store dele af den her koordinering af den økonomiske politik, som det så fint hedder - man kunne også sige ensretning af den økonomiske politik - så kan vi jo ikke sige nej til det, hvis vi først har sagt ja til euroen. Så vi bliver jo nødt til først at sige nej til euroen for også at kunne sige nej til den forstærkede økonomiske koordinering, som vi tror vil kunne true vores velfærdssamfund og de ordninger, vi har i Danmark.
Morten Messerschmidt (DF), 2023-05-31:
Altså, det til inflationspakken, som jo er et engangsbeløb på de her 10 mia. kr., tager vi af råderummet, hvor man allerede i forrige finansår havde et overskud på 60 mia. kr. for PAL-beskatning, fordi aktieavancen var så stor.
Mads Olsen (SF), 2025-01-09:
Danmark har udfordringer med grænseoverskridende kriminalitet, hjemløse gennemrejsende, smugling m.v. Og jeg ved, at vores retsordfører, Karina Lorentzen Dehnhardt, som har sit ophav og bosted nær det sønderjyske, er meget enig med mig i, at det er vigtigt, at politiet har de midler, de mener er nødvendige for at komme det her til livs.
Kristian Jensen (V), 2003-12-18:
Derfor kunne jeg godt tænke mig at spørge, om hr. Ole Sohn og SF vil være med til at stemme for, at vi bevarer det samfund, vi har nu: et godt, solidt velfærdssamfund med plads til initiativ og med god offentlig service, hvor der er vækst i kommunerne, hvor der er vækst i amterne, hvor der samlet set bliver brugt flere penge på social omsorg næste år, end der nogen sinde er gjort i danmarkshistorien.
Christoffer Aagaard Melson (V), 2023-02-02:
Og så kan man sige i forhold til timingen, at når vi står med et regeringsgrundlag og over for overenskomstforhandlingerne, er det jo nødvendigt, synes vi, at få en afklaring i respekt for dem, der skal til at forhandle overenskomster, så de ved, hvad udgangspunktet er.
Søren Pape Poulsen (KF), 2017-10-24:
Det foreslås som det andet at skærpe straffen for indbrudstyveri begået i beboelse, hvor der under indbruddet har befundet sig personer i beboelsen, med en tredjedel i forhold til det nugældende strafniveau, og denne strafskærpelse markerer også klart, at indbrudstyveri er en alvorlig forbrydelse.
Lisbeth Bech Poulsen (SF), 2016-01-21:
Derfor er vi rigtig kede af – det har jeg også sagt flere gange til ministeren – at man stedet for at kigge på, hvordan man kan få et bæredygtigt landbrug, der kan forrentes, hvor man kan tjene penge, har et ensidigt fokus på kvantitet og på at fravige det princip, som vi ellers dyrker alle andre steder, om, at forureneren betaler.
Niels Flemming Hansen (KF), 2022-04-21:
Ud over det, der så ellers er sagt, vil jeg også nævne eller ikke undlade at nævne Femernforbindelsen, som jo også bliver opbygget som en betalingsforbindelse, og det skal også være sådan, at det ikke kan betale sig at køre over Storebælt frem for Femern, når man nu skal til f.eks. Hamborg.
Søren Søndergaard (EL), 2019-01-17:
Nu er det jo sådan, at vi i Europaudvalget hver fredag sidder og giver mandater til regeringen, og der har vi et udtryk, der hedder, »at regeringen skal lægge afgørende vægt på ...«, hvilket betyder, at hvis regeringen ikke får det synspunkt anerkendt, skal man gå imod forslaget.
Per Clausen (EL), 2011-05-03:
Jeg vil så bare videre spørge justitsministeren, om han ikke er enig med mig i, at den racismelovgivning, som vi har i Danmark, ikke forhindrer, at man kan ytre sig, og at man også kan ytre sig stærkt fremmedfjendsk, uden at man tilsyneladende kommer i konflikt med den paragraf?
René Christensen (DF), 2011-02-03:
Der bliver talt om det, som om det bare er gratis at komme og være i daginstitution, men det er jo sådan, at det er et 30-timers-tilbud, der gives med det her, og et 30-timers-tilbud er jo ikke et tilbud om en fuld daginstitutionsplads, som andre forældre får.
Eyvind Vesselbo (V), 2011-01-27:
Det hænger også sammen med den ændrede måde, man skal opgøre pesticidforbruget på, nemlig – i modsætning til tidligere, hvor man havde et behandlingshyppighedsindeks – i et belastningsindeks, som beskriver, hvordan den enkelte pesticidgruppe påvirker naturen og miljøet.
Thorkild Simonsen (S), 1999-01-27:
Ifølge teksten til beslutningsforslaget ønsker SF en ændring i den kommunale styrelseslovs valgsystem, således at der ved valg af kommunalbestyrelsesmedlemmer til bestyrelser i kommunale fællesskaber, selskaber, foreninger og fonde sikres kommunalbestyrelser en bredere politisk repræsentation.
Poul Nyrup Rasmussen (S), 2001-05-31:
Men vil man så ikke godt gøre mig den tjeneste, hver gang man nævner det, så også at nævne, at regeringen har gennemført 99 forslag, der indebærer provenutab, og derudover i størrelsesordenen 164 forslag, der er nogenlunde neutrale?
Peter Duetoft (CD), 2001-03-14:
så ville det måske være smart at spørge, om det ikke er en kraftig konsekvens for den herboende udlænding, der er her lovligt, og hvor vi har afgjort, at han har ret til at være her på humanitære betingelser - det vil sige, at der har været en særlig grund til at være her. Jeg forstår simpelt hen ikke, hvordan ministeren kan kravle uden om det her, for hvor er grænsen så for, hvad ministeren kan bruge den paragraf til?
Frank Aaen (EL), 2000-04-27:
Jeg er også glad for tilsagnet her til sidst om, at vi skal kigge på, at pensionisterne i højere grad skal have ret til at få hjælp, når de har medicinudgifter eller andre udgifter, og ikke som i dag, hvor man i nogle kommuner slår kassen fuldstændig i. Jeg synes også, der har været en god debat om udviklingen inden for ældreområdet: hvordan der kan skaffes flere hænder til at løse opgaverne, og at alle kan se, at der er så elendige vilkår for de ansatte inden for området, at mange flygter bort.
Troels Lund Poulsen (V), 2025-03-19:
Man kan jo også vælge at stille spørgsmålet omvendt, og det er ikke, fordi jeg anbefaler spørgeren at gøre det, men det er spørgeren jo velkommen til i næste uge, altså spørge, hvad det, hvis man ikke gør det her, så får af konsekvenser.
Poul Erik Dyrlund (S), 1998-05-07:
Det er netop derfor, vi er i den situation, at det, vi nu gør omkring det her med omsorgsdagene og feriefridagene, er, at vi lægger det her, uden i øvrigt at blande os i overenskomsterne, så tæt op ad de gældende bestemmelser som overhovedet muligt.
Tom Behnke (KF), 2008-04-21:
Når man taler om knive og skydevåben, der bæres og besiddes ulovligt, må man sige, at det allerførste og det allervigtigste er at motivere folk til at lade dem ligge derhjemme, til at lade være med at tage dem med, og altså forhindre, at de her baryler render rundt med kniv eller skydevåben, så de i stedet for lader dem ligge derhjemme.
Karen Hækkerup (S), 2009-02-17:
Jeg synes, vi må sige, at man i dagens Danmark i forvejen har 337 navne, som man kan vælge at bære, uanset om man er mand eller kvinde, og hvis et voksent menneske ikke ønsker at bære lige præcis et af de 337 navne, hvorfor i alverden skal vi andre så stille os i vejen for, at det voksne, myndige menneske kan vælge et helt andet navn?
Arne Melchior (CD), 2000-04-13:
Der er flere, der har været inde på, at man skal have cykelstativer og parkeringspladser ved stationerne, og jeg har sådan en god idé: Jeg kan ikke forstå, at vi skal kalde det park and ride - ikke fordi jeg har spor imod fremmedord, men hvorfor skal det hedder park and ride?
Helge Adam Møller (KF), 2002-03-20:
Det var 12.000, som støtter Enhedslisten og de andre rene socialistiske partier, og jeg passerede Slotspladsen kl. 4, lige da de sidste var ved at gå hjem, og mage til miljøsvineri, som de 12.000 socialistiske mennesker efterlod sig, skal man lede langt efter.
Line Barfod (EL), 2003-12-10:
Jeg vil godt høre fru Birthe Rønn Hornbech om den anden del af kommissionens opgave, som man ikke nåede, nemlig hele gennemgangen af alle de mange tvangsindgreb og regler, som ligger i dag: Mener fru Birthe Rønn Hornbech, at dette arbejde skal fortsætte, eller hvad sker der med det?
Nadeem Farooq (RV), 2013-04-23:
Derfor er vi ude i en genopretning af balancen mellem den private sektor og den offentlige sektor, og så kan man jo så have en ideologisk holdning til den private sektor og den offentlige sektor, men det er jo den private sektor, som er vækstlokomotivet i Danmark, og som vi har forsømt.
Morten Messerschmidt (DF), 2008-04-04:
Og det gør man ikke ved at forbyde forskning eller stoppe forskningskroner; det gør man ved at bruge endnu flere penge på forskning, og det er i øvrigt også det, der er lagt op til i det energiforlig, som vi har indgået med sjovt nok alle partier lige undtagen Enhedslisten.
Niels Helveg Petersen (RV), 2010-03-04:
Der står i forslaget til vedtagelse – som hr. Espersen jo altså ikke kan lide, og som hr. Frank Aaen åbenbart heller ikke kan lide – at dialog er vejen til en fredelig løsning på Tibetspørgsmålet, og at Folketinget opfordrer til, at dialogen føres igennem til et resultat, der sikrer tibetanerne reelt selvstyre inden for rammerne af den kinesiske forfatning med kulturel og religiøs frihed og respekt for menneskerettighederne.
Bjarne Laustsen (S), 2010-06-22:
Altså, jeg ved godt, at det der med politisk løftebrud ikke er noget, vi kan mødes i byretten om, det mødes vi her i Folketingssalen om, men jeg tror, der er rigtig mange mennesker, der har svært ved at forstå, at man i skrift og tale har været så stålsat i sin afvisning af det her med dagpengene – ligesom med skattestoppet.
Tove Fergo (V), 2001-01-25:
Så der har vi ikke noget problem. Med hensyn til markedskræfterne og det at forvandle hospitalerne til en butik kan vi i hvert fald se, at fordi vi har det monopol på sygehusvæsenet, som vi i virkeligheden har i Danmark, er der ventetider, og der er mangel på varer på hylderne nøjagtig på samme måde, som da kommunismen regerede i hele Østeuropa, hvor befolkningen stod i alenlange køer, og hvor der ikke var andet end et lille brød og en stump pølse til dem, når de endelig nåede frem.
Kirsten Normann Andersen (SF), 2021-12-07:
For det første mener vi egentlig, at forslaget er lidt utidigt lige nu, hvor KL i samarbejde med Dansk Industri, Dansk Erhverv og Selveje Danmark er ved at udarbejde en skabelon og en vejledning, som skal sikre, at afregningspriserne for private leverandører og friplejehjem udregnes korrekt.
Camilla Fabricius (S), 2024-11-08:
Men jeg synes også, at vi er forpligtet til, at vi samlet som Folketing prøver at lytte til dem, der har med kerneopgaven at gøre, og ser på, hvor det er, vi kan flytte administrativt arbejde i forhold til den borgernære velfærd, for det er jo derude, vi skal flytte kvaliteten.
Henning Hyllested (EL), 2013-02-26:
Der er da ingen tvivl om, at miljøafgifterne på lastbiler fint kunne have finansieret – og ville have været gået som hånd i handske med dem – investeringer i godstransport på jernbane, og så ville det jo samtidig kunne være med til at afhjælpe den trængsel, som nu giver anledning til, at man diskuterer i forhold til E 45 og i det hele taget udeomkring i Europa og herhjemme, at nu skal man have hærværksmotorvej, og vi skal have udbygning af E 45, med jeg ved ikke hvor mange spor, og det indgår tilsyneladende ikke i diskussionerne at satse på at lette trængslen i form af en langsigtet strategi for gods på bane.
Jeppe Kofod (S), 2004-11-25:
Grunden til, at jeg spørger, er, at der er stor mystik med hensyn til, hvad der er sket med de civile i Falluja, og det er klart, at hvis man vil hjælpe den irakiske befolkning humanitært og forskyde vægten, som ministeren siger, fra militære indsatser til humanitære indsatser, må man også vise det i praksis ved at tage sager op, f.eks. som den her om, at internationale Røde Kors og Røde Halvmåne ikke kan få adgang.
Flemming Hansen (KF), 2003-04-03:
Skov- og Naturstyrelsen inddrages i arbejdet, bl.a. fordi styrelsen som led i en senere forberedelse af forslag til anlægslov skal godkende valget af linjeføring og udformning af løsning i henhold til naturbeskyttelsesloven, § 20. Vejdirektoratet er i øjeblikket i gang med at bearbejde de i alt 360 høringssvar, som er indkommet på baggrund af den offentlige høring over VVM-redegørelsen.
Anne Grete Holmsgaard (SF), 2007-01-23:
Men jeg tror, inden jeg besvarer spørgsmålet helt – nu ved jeg ikke, om jeg kan nå det inden min taletid udløber, ellers går jeg videre, næste gang jeg bliver spurgt, uanset hvad der bliver spurgt om – at jeg gerne vil sige, hvordan jeg havde tænkt mig det her skulle fortsætte.
Line Barfod (EL), 2003-01-23:
af, at fru Pia Kristensen sidder med en viden, som ingen andre i dette land har, om, at der hver dag er små piger, der bliver omskåret i Danmark, og som om det ikke er strafbart at omskære dem i dag. Kan fru Pia Kristensen ikke bekræfte, at det er strafbart og altid har været strafbart i Danmark at omskære piger?
Lene Espersen (KF), 2007-01-31:
Københavns Politi har for mig oplyst, at det refererede citat om lovligheden er korrekt, men at chefpolitiinspektør Per Larsen samtidig tilkendegav, at det er op til domstolenes vurdering, om de vil anerkende videooptagelsen som bevis i straffesagen.
Ole Stavad (S), 2002-11-13:
Hvis nu man siger ja til det her, som Dansk Folkeparti gør, men uden at vi ved, hvad man vil bruge sin indflydelse på, for det kan vi ikke få svar på, så ved vi ikke, om det overhovedet vil være muligt at føre forhandlinger og udmøntning videre i den gode ånd, selv om det har været besværligt, der har været i alle årene hidtil.
Anne Baastrup (SF), 2003-04-03:
Så jeg synes altså, at argumentationen mod det her beslutningsforslag meget bærer præg af, at der ikke er tilstrækkelig viden hos de retspolitiske ordførere om, hvor store hullerne i det sociale sikkerhedsnet er, og hvor dårlige de forskellige myndigheder er til rent faktisk at orientere om andre myndigheders lovgivning, til at orientere om, hvilke hjælpemuligheder der er.
Peter Skaarup (DF), 2014-10-09:
Så kommer jeg jo i virkeligheden i tvivl om, om det, jeg egentlig troede vi var enige om – nemlig at grænsekontrol virker – så også medfører, at der rent faktisk kommer noget grænsekontrol, altså at der rent faktisk følger ressourcer med i form af flere politifolk og flere toldere.
Line Barfod (EL), 2004-12-15:
Men at sige, at det er et fiktivt billede, når en lang række organisationer i Danmark siger, at de oplever, at der er mange flere i år, der har behov for julehjælp, synes jeg godt nok er voldsomt; altså at sige, at det er et fiktivt billede, når Red Barnet og Socialforskningsinstituttet og Rådet for Socialt Udsatte peger på, at der bliver flere fattige.
Henriette Kjær (KF), 2000-10-26:
Man skal jo starte et sted, og nu synes jeg, at det var på sin plads at starte med tandlægerne, fordi der har været en række uheldige sager, men jeg vil da håbe, at det er noget, der udvikler sig sådan, at netop de dårlige ejendomsmæglere, de dårlige advokater ikke skal hænges ud i en fjernsynsudsendelse, eller at folk måske føler, at de skal oprette deres egen hjemmeside, hvor de hænger folk ud, så det bliver en gabestok.
Helge Adam Møller (KF), 2002-01-31:
Altså man kan sige lidt »suomi kadettikoulu« eller »minä rakastan sinua«, men det er vel også alt, hvad de fleste af os danskere kan, og jeg er sikker på, at hr. Jesper Langballe ikke engang forstår, hvad jeg siger, og den stakkels referent, der skal referere det.
Morten Messerschmidt (DF), 2020-11-19:
Og derfor er det jo dybt afslørende, når de partier, det jo sjovt nok de seneste 30 år har lagt stemmer til, at de folk, der fører krig imod os, er kommet ind bag vores egne grænser, i dag er dem, der står og prædiker demokrati, prædiker menneskerettigheder.
Jørgen Arbo-Bæhr (EL), 2006-10-24:
På baggrund af det svar kunne jeg godt tænke at vide: Kan man på baggrund af de tal, der er her, sige noget om, om der bliver indgået flere, det samme antal eller færre ægteskaber blandt folk, der har opholdstilladelse i Danmark, som man kan betegne som tvangsægteskaber?
Steen Gade (SF), 2008-01-15:
Det er det, jeg vil kalde om ikke drilleri så den her debats kæmpe dilemma, og dermed har jeg ikke sagt noget om, hvad jeg tror hr. Lars Barfoed egentlig mener, for jeg tror, vi ville være meget mere enige, hvis vi virkelig talte frit her i salen i dag, men det er jo det, hr. Lars Barfoed ikke gør.